पाक तस्करों ने ड्रोन से अटारी बॉर्डर के पास भेजी खेप; 3 किलो हेरोइन बरामद
India Pakistan Border; Drone Movement Smuggling Drugs Weapons | BSF Punjab Amritsar Sector Attari Border बॉर्डर सिक्योरिटी फोर्स (BSF) ने लगातार पंजाब की अमृतसर सरहद पर पाकिस्तानी तस्करों की कोशिश को नाकामयाब कर दिया है।
बॉर्डर सिक्योरिटी फोर्स (BSF) ने लगातार पंजाब की अमृतसर सरहद पर पाकिस्तानी तस्करों की कोशिश को नाकामयाब कर दिया है। BSF के जवानों ने रात के समय पाकिस्तान की तरफ से आए ड्रोन को खदेड़ने में सफलता हासिल की। वहीं सर्च के दौरान तकरीबन 21 करोड़ रुपए की हेरोइन की खेप भी जब्त कर ली है।
BSF की तरफ से जारी की गई सूचना के अनुसार अटारी बॉर्डर के समीप धनोआ कलां में बटालियन 22 के जवान गश्त पर थे। रात 8:22 बजे के करीब ड्रोन की आवाज सुनाई दी। जवानों ने ड्रोन की आवाज की तरफ फायरिंग शुरू कर दी। कई राउंड फायर के बाद ड्रोन वापस लौट गया। जिसके बाद धनोआ कलां को सील कर सर्च अभियान चलाया गया।
खेतों में गिरा मिला पैकेट
BSF के जवानों को खेतों में एक पैकेट गिरा मिला। जिस पर एक हुक व पीली टेप लगी थी। इसके साथ ब्लिंकर भी लगे थे, ताकि गिरने के बाद तस्करों को खेप की लोकेशन का पता चल सके। लेकिन उससे पहले खेप पर BSF के जवानों की नजर पड़ गई।
सुरक्षा जांच के बाद जब खेप को खोला गया तो उसमें जवानों को तीन हेरोइन के पैकेट मिले। जिसका कुल वजन 3 किलोग्राम आंका गया। इंटरनेशनल मार्केट में इस खेप की वैल्यू तकरीबन 21 करोड़ रुपए आंकी जा रही है।
दो दिन में दूसरी सफलता
अमृतसर सरहद पर यह दो दिनों में दूसरी सफलता है। बीते दिनों पाकिस्तानी तस्करों ने ड्रोन अमृतसर के गांव बच्चीविंड की तरफ भेजा था। यहां भी BSF के जवानों ने फायरिंग कर उसे खदेड़ा और बच्चीविंड से 3.2 किलोग्राम हेरोइन की खेप को जब्त किया था।